Svrček, Miloš, poslanec NR SR (2022-09-21):
Ďakujem pekne za slovo, pán predsedajúci. Cieľom predloženého návrhu zákona o cestnej premávke, osmička z 2009, sú nasledovné zmeny o cestnej premávke. Cestná premávka, jej pravidlá a povinnosti účastníkov cestnej premávky a oprávnenia orgánov vykonávajúcich svoju pôsobnosť na úseku bezpečnosti a plynulosti cestnej premávky sú oblasťami, ktoré výrazným spôsobom zasahujú do života nás všetkých motoristov. V súčasnej dobe túto oblasť upravuje zákon 8/2009 Z. z. o premávke na pozemných komunikáciách a o zmene a doplnení niektorých zákonov (ďalej len „zákon o premávke“) a problematika dopravných nehôd je upravená v § 64 až § 68 citovaného zákona. V zmysle § 64 ods. 2 písm. b) zákona o premávke je dopravná nehoda udalosť v cestnej premávke, ktorá sa stane v priamej súvislosti s premávkou vozidla a pri ktorej sa poškodí cesta alebo všeobecne prospešné zariadenie. Táto právna úprava deleguje orgán policajného zboru, ktorý je oprávnený objasňovať priestupky proti bezpečnosti a plynulosti v cestnej premávke predmetné priestupky, pri ktorých sa poškodí cesta alebo všeobecne prospešné zariadenie, kvalifikovať ako dopravnú nehodu. V praxi to znamená, hlavne ide o stav, že napriek nízkej spoločenskej nebezpečnosti sa poškodí napríklad zvodidlo, ktoré sú podľa § 1 ods. 4 zákona o pozemných komunikáciách, tzv. cestného zákona, súčasťou cesty v súvislosti s premávkou vozidla, tieto aj napriek poškodeniu stále môžu plniť svoju funkciu a naďalej zabezpečujú ochranu diaľnic, ciest, miestnych komunikácií a zaisťujú bezpečnú, rýchlu, plynulú a hospodárnu premávku na týchto cestách a je zákonom stanovená povinnosť uvedený priestupok kvalifikovať ako dopravnú nehodu a nie ako škodovú udalosť. Ľudia z praxe majú za to, že pri situáciách, kedy je poškodená cesta alebo všeobecne prospešné zariadenie v súvislosti s premávkou vozidla v takej miere alebo rozsahu, že napriek tomu poškodeniu, čo som spomínal, cesta alebo toto zariadenie naďalej plní svoju funkciu, či už z hľadiska úplnosti, alebo bezpečnosti (rečník si odkašľal), pardon, nie je potreba takýto priestupok kvalifikovať ako dopravnú nehodu, ale ako škodovú udalosť. Preto sa aj navrhuje to znenie, ktoré som v úvodnom slove prečítal, aby bolo znenie ustanovenia § 64 ods. 1 písm. b) zákona o premávke nasledovné, citujem: „... sa znefunkční cesta alebo všeobecne prospešné zariadenie, prípadne sa zníži funkčnosť cesty alebo všeobecne prospešného zariadenia...“. Tou druhou oblasťou, ktorej sme sa venovali ako navrhovatelia v tomto návrhu zákona, sú štatistické ukazovatele nehodovosti a tá metodika riešenia štatistík v rámci nehodovosti. Štatistické údaje o dopravných nehodách a ich následkoch hodnotia štáty autonómne, neexistujú, neexistuje medzinárodný právny predpis ani právny predpis Európskej únie, ktorý by definoval údaje v rámci jednotlivých štatistických ukazovateľov alebo údajov. Jednotlivé štáty, ako aj medzinárodné spoločenstvá, napríklad Organizácia spojených národov alebo OECD, vychádzajú pri definícii osoby usmrtenej pri dopravnej nehode zo správy z Pracovnej skupiny Európskej hospodárskej komisie OSN pre prevenciu dopravných nehôd ešte z roku 1952, na ktorom sa jednak Belgicko, Dánsko, Francúzsko, Holandsko, Spojené kráľovstvo Veľkej Británie a Severného Írska, Švajčiarsko, Švédsko, Taliansko zhodli na tom, že pre účel medzinárodného štatistického porovnávania sa za osobu usmrtenú pri dopravnej nehode bude považovať osoba, ktorá zomrela na následky dopravnej nehody do 30 dní od vzniku tejto dopravnej nehody. Túto definíciu postupne prebrali jednotlivé štáty a využívajú ju pre štatistické údaje a účely aj OECD a Európska únia. Definícia v zmysle štatistického prehľadu Hospodárskej komisie OSN a o dopravných nehodách v Európe a v Severnej Amerike z 2011 hovorí o usmrtenej osobe ako o osobe, ktorá zomrela pri dopravnej nehode okamžite alebo do 30 dní od dopravenej nehody s následkom na zdraví pri tejto dopravnej nehode. Aj jednotlivé štáty, napríklad Česká republika a Poľsko, Rakúsko, Nemecko, majú svoju právnu úpravu, ktorá sa približuje skôr k tým 30 dňom, ktoré som spomínal, a práve v dôsledku aj uvedených skutočností je podľa môjho názoru aj spolupredkladateľov nevyhnutné prijať takú zákonnú úpravu, ktorá bude vo svojom obsahu jasne definovať oblasť jej úpravy tak, aby zodpovedala súčasným požiadavkám Európskej únie, príslušných komisií, legislatívy, ktorá sa odvíja od činnosti medzinárodných organizácií, ktoré sa venujú cestnej doprave a ktoré uvedené ukazovatele sledujú a porovnávajú a touto úpravou podľa môjho názoru by mala byť zabezpečená korektnosť údajov vo vzťahu k porovnávaným ukazovateľom jednotlivých krajín. Práve z toho dôvodu predkladáme túto úpravu. Myslím si, že sa výrazným spôsobom priblížime k tým svetovým štandardom, minimálne európskym štandardom v tejto oblasti. A z uvedeného dôvodu by sme vás chceli poprosiť o podporu pri tomto návrhu zákona. Ďakujem pekne za slovo.